**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΚΑΘΙΣΜΑ ΔΕΚΑΤΟΝ ΟΓΔΟΟΝ**

**ΨΑΛΜΟΣ ΡΙΘ’ (ΡΚ’). 119**

**Ωδή των αναβαθμών.**

1 Πολλές φορές μέχρι τώρα, όταν βρισκόμουν μέσα σε θλίψη, κραύγασα στον Κύριο με θερμές προσευχές, και αυτός με άκουσε.

2 Κύριε, όπως τότε, έτσι και τώρα γλύτωσε την ψυχή μου από χείλη άδικα και συκοφαντικά και από γλώσσα που στήνει δολοπλοκίες.

3 Τί μπορεί να σου δοθεί και ποιά τιμωρία να σου προστεθεί, όταν έχεις μια δόλια γλώσσα;

4 Τίποτε άλλο από τα ακονισμένα βέλη του δυνατού Θεού μαζί με τα αναμμένα κάρβουνα από τα άγρια ξύλα της ερήμου, από τα οποία δημιουργούνται οι ισχυρότερες και διαρκέστερες πυρκαγιές.

5 Αλίμονο, διότι τόσο πολύ παρατάθηκε η παραμονή μου στην ξενιτιά, μακριά από την πολυπόθητή μου και φιλειρηνική Σιών. Κατασκήνωσα κι έστησα την άθλια σκηνή του μετανάστη μαζί με τις σκηνές των Κηδαρινών βαρβάρων, που περιφέρονται στην έρημο της Αραβίας και εχθρεύονται την ειρήνη.

6 Πολύ καιρό έμεινε ξενιτεμένη η ψυχή μου. Φθάνουν πια τα βάσανα της ξενιτειάς μου.

7 Προσπαθώντας να συνεννοηθώ με ανθρώπους που μισούν την ειρήνη, είμαι ειρηνικός μαζί τους. Αλλά μάταια! Όταν συνομιλώ μ’ αυτούς, με πολεμούν άδικα, χωρίς καμιά αφορμή.