**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΨΑΛΜΟΣ ΡΚ’ (ΡΚΑ’). 120**

**Ωδή των αναβαθμών.**

1 Από την ξένη γη στρέφομαι προς την Ιερουσαλήμ, προσεύχομαι και σηκώνω τα μάτια μου προς τα ιερά όρη της Σιών, απ’ όπου θα μου έλθει η βοήθεια που ζητώ και περιμένω τόσο πολύ.

2 Η βοήθειά μου θα έλθει από τον παντοδύναμο Κύριο, ο οποίος δημιούργησε τον ουρανό και τη γη. Αυτός θα με βοηθήσει και τώρα, στην ιερή αυτή αποδημία, να υπερπηδήσω τους κινδύνους του ταξιδιού και να φθάσω με ασφάλεια στην αγία πόλη.

3 Ας μην αφήσεις, ψυχή μου, να σαλευθεί το πόδι σου. Ας μη μπεις σε πειρασμό και αφήσεις τη θέλησή σου να γλιστρήσει και να ξεστρατήσει στο κακό, για να μη νυστάξει κι αυτός που σε φυλάει.

4 Τί; Να νυστάξει ο Θεός; Αδύνατον. Ναι, δεν θα νυστάξει ούτε θα κοιμηθεί εκείνος που από αιώνες είναι άγρυπνος φύλακας και προστάτης του Ισραήλ.

5 Ο Κύριος θα σε φυλάξει˙ ο Κύριος θα πορεύεται προστατευτικά στα δεξιά σου και θα σε σκεπάζει.

6 Τόσο πολύ θα σε φροντίσει ο Κύριος, ώστε ούτε τη μέρα θα σε κάψει ο ήλιος, καθώς θα βαδίζεις, ούτε τη νύχτα θα σε βλάψει η σελήνη.

7 Ο Κύριος θα σε φυλάξει από κάθε κακό, θα προστατεύσει την ψυχή σου ο Κύριος.

8 Ο Κύριος θα φυλάξει την επιστροφή σου από τα έργα σου και την είσοδο στο σπίτι σου˙ επίσης θα φυλάξει και την έξοδό σου από το σπίτι και την πορεία σου στις διάφορες εργασίες σου. Όπου κι αν σταθείς, όπου κι αν πορευθείς, ό,τι κι αν κάνεις, ο Κύριος θα σε φυλάει, όχι μόνο στη ζωή αυτή, αλά και στην αιωνιότητα.