**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΨΑΛΜΟΣ ΡΚΒ’ (ΡΚΓ’). 122**

**Ωδή των αναβαθμών.**

1 Σε σένα έχω υψωμένα τα μάτια μου, σε σένα που κατοικείς στον ουρανό, και σε κανέναν άλλον.

2 Όπως τα μάτια των δούλων είναι προσηλωμένα στα χέρια των κυρίων τους, και τα μάτια της δούλης στα χέρια της κυρίας της, για να πάρουν απ’ αυτούς κάθε εντολή αλλά και κάθε αγαθό, έτσι και τα δικά μας μάτια είναι στραμμένα με εμπιστοσύνη και ευλαβική εγκαρτέρηση στον Κύριο και Θεό μας, μέχρι να μας σπλαχνισθεί και να μας ελεήσει.

3 Ελέησέ μας, Κύριε, σε ικετεύουμε διαρκώς, ελέησέ μας. Χορτάσαμε από καταφρόνηση.

4 Δεν παίρνει άλλο. Χόρτασε η ψυχή μας. Ας έλθει η ντροπή στους τυράννους μας που καλοπερνούν, και ο εξευτελισμός στους υπερήφανους δυνάστες μας.