**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΨΑΛΜΟΣ ΡΚΓ’ (ΡΚΔ’). 123**

**Ωδή των αναβαθμών.**

1 Αν δεν ήταν ο Κύριος μαζί μας – ας το ομολογήσει αυτός όλος ο ισραηλιτικός λαός –

2 αν δεν ήταν ο Κύριος ανάμεσά μας προστάτης και υπερασπιστής μας, όταν εξεγέρθηκαν οι εχθροί εναντίον μας,

3 ασφαλώς θα μας είχαν καταπιεί ζωντανούς. Όταν άναψε ο θυμός τους εναντίον μας,

4 οπωσδήποτε θα μας είχε καταποντίσει ο κατακλυσμός του μίσους τους και θα μας είχε πνίξει η ορμή της μανίας τους, που έμοιαζε με ασυγκράτητο ρεύμα υπερχειλισμένου ποταμού. Χείμαρρος θα κατέκλυζε την ψυχή μας, επικίνδυνος κι ορμητικός, όπως εκείνοι που το χειμώνα παρασύρουν τα πάντα.

5 Και η ψυχή μας ασφαλώς θα περνούσε από απύθμενο ορμητικό νερό, όπου τα πόδια μας δεν θα μπορούσαν να βρουν στήριγμα πουθενά.

6 Ας είναι όμως δοξασμένος ο Κύριος που δεν μας άφησε να γίνουμε θήραμα στα δόντια των εχθρών μας και να μας κατασπαράξουν τα άγρια αυτά θηρία.

7 Η ψυχή μας γλύτωσε σαν σπουργιτάκι από την παγίδα των κυνηγών που παραμόνευαν να τη συλλάβουν. Η παγίδα που μας είχαν στήσει συντρίφτηκε και μεις σωθήκαμε.

8 Τη βοήθειά μας τη χρωστάμε στην επίκληση του ονόματος του Κυρίου, που δημιούργησε τον ουρανό και τη γη.

**Δόξα… Και νυν…**