**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΨΑΛΜΟΣ ΡΚΔ’ (ΡΚΕ’). 124**

**Ωδή των αναβαθμών.**

1 Όσοι έχουν στηρίξει την ελπίδα και την εμπιστοσύνη τους στον Κύριο μοιάζουν με το όρος της Σιών, που είναι αδιάσειστα θεμελιωμένο στη γη και υψώνεται μεγαλόπρεπα. Έτσι και όποιος κατοικεί στην Ιερουσαλήμ με ευλάβεια και έχει σταθερή την πεποίθησή του στο Θεό δεν θα σαλευθεί ποτέ.

2 Όπως τα όρη περικυκλώνουν την Ιερουσαλήμ, έτσι και ο Κύριος με τη θεία του προστασία θα περιβάλλει και θα περιφρουρεί τον ευσεβή λαό του, όχι μόνο σ’ αυτή τη ζωή αλλά και στην αιωνιότητα.

3 Διότι δεν θα αφήσει για πάντα το τυραννικός ραβδί και το βασιλικό σκήπτρο των αμαρτωλών και ειδωλολατρών πάνω στη κληρονομιά των δικαίων˙ για να μην απλώσουν κι αυτοί τα χέρια τους σε έργα παράνομα, επηρεασμένοι από το κακό παράδειγμα των κατακτητών, ή απελπισμένοι από την παρατεινόμενη εγκατάλειψή τους, και, χάνοντας έτσι την πίστη τους, αυτομολήσουν στους ειδωλολάτρες.

4 Ευεργέτησε, Κύριε, και στείλε τα αγαθά σου στους αγαθούς ανθρώπους που έχουν ειλικρινή και άδολη καρδιά.

5 Εκείνους όμως που παρεκκλίνουν και λοξοδρομούν σε διεστραμμένους δρόμους, ο Κύριος θα τους εξολοθρεύσει μαζί με όσους διαπράττουν ανομίες. Μακάρι να βασιλεύει η ειρήνη και η ευτυχία στο λαό του Ισραήλ.