**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΨΑΛΜΟΣ ΡΚΖ’ (ΡΚΗ’). 127**

**Ωδή των αναβαθμών.**

1 Τρισευτυχισμένοι είναι όλοι όσοι έχουν φόβο Θεού, σέβονται τον Κύριο και πορεύονται σύμφωνα με τις εντολές του.

2 Εσύ που έχεις φόβο Θεού θα τρως και θα απολαμβάνεις τους κόπους των χεριών σου˙ εσύ και όχι οι ξένοι ή οι εχθροί σου. Θα είσαι ευτυχισμένος και θα σου πηγαίνουν όλα καλά.

3 Η γυναίκα σου μέσα στα δωμάτια του σπιτιού σου θα είναι σαν την κληματαριά της αυλής σου, γεμάτη από καρπούς. Διότι θα στολίζει το σπίτι σου με την εργατικότητα και τη νοικοκυροσύνη της, και συνάμα θα σκιάζεται και θα σκέπεται απ’ αυτήν. Οι γιοι σου θα κάθονται τριγύρω από το τραπέζι σου σαν νεοφυτεμένα ελαιόδενδρα, αειθαλή και καρποφόρα.

4 Να! Μ’ αυτόν τον τρόπο θα ευλογηθεί ο άνθρωπος που έχει φόβο Κυρίου.

5 Να σε ευλογήσει ο Κύριος από τη Σιών, όπου υψώνεται το κατοικητήριο του Θεού, ο άγιος ναός του, από τον οποίο εκπέμπεται η ευλογία του. Και καθώς θα γεμίζεις με τις ευλογίες του Θεού, να δεις και να απολαύσεις τα αγαθά και την ευημερία της Ιερουσαλήμ όλες τις μέρες της ζωής σου.

6 Να δεις παιδιά των παιδιών σου. Κι όλος ο λαός μας, ο Ισραήλ, να ευτυχεί.