**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΨΑΛΜΟΣ ΡΚΗ’ (ΡΚΘ’). 128**

**Ωδή των αναβαθμών.**

1 Πολλές φορές με πολέμησαν οι εχθροί μου απ’ τα πρώτα μου χρόνια, από τότε που άρχιζα τη ζωή μου ως έθνος στην Αίγυπτο. Ας το ομολογήσει αυτό όλος ο ισραηλιτικός λαός.

2 Πολλές φορές με πολέμησαν απ’ τα πρώτα μου χρόνια, αλλά δεν μπόρεσαν να με καταβάλουν.

3 Κάθισαν πάνω στη ράχη μου οι ειδωλολάτρες κατακτητές και συνεχώς σφυροκοπούσαν πάνω μου και παρέτειναν τις αδικίες τους εναντίον μου για μεγάλο χρονικό διάστημα.

4 Αλλά ο δίκαιος Κύριος κατέκοψε όλους τους αλαζονικούς αυχένες των αμαρτωλών, ενώ εμάς μας κατέστησε κυρίαρχους.

5 Ας ντροπιασθούν και ας στραφούν πίσω νικημένοι ολοκληρωτικά όλοι όσοι μισούν τη Σιών.

6 Ας γίνουν σαν το χορτάρι που φυτρώνει πάνω στους τοίχους και τις στέγες των σπιτιών, το οποίο, πριν προλάβουν να το ξεριζώσουν οι άνθρωποι, ξεραίνεται μόνο του, διότι δεν έχει βάθος.

7 Διότι απ’ αυτό το χορτάρι δεν μπορεί ποτέ να γεμίσει τα χέρια του ο θεριστής, και την αγκαλιά του αυτός που μαζεύει τα στάχυα και τα δένει σε δεμάτια.

8 Ούτε οι περαστικοί τους είπαν ποτέ: «ώρα καλή σας, θεριστές, η ευλογία του Κυρίου να είναι μαζί σας». Ούτε φυσικά και εκείνοι απάντησαν: «ώρα καλή σας, διαβάτες, σας ευλογούμε και μεις στο όνομα του Κυρίου».

**Δόξα… Και νυν…**