**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

ΨΑΛΜΟΣ ΡΚΘ’ (ΡΛ’). 129

Ωδή των αναβαθμών

1 Από τα βάθη της δυστυχίας μου και την άβυσσο των συμφορών μου κραύγασα σε Σένα, Κύριε.

2 Κύριε, άκουσε τη φωνή μου. Ας γίνουν προσεκτικά τα αυτιά Σου στη φωνή της δεήσεώς μου.

3 Εάν δεν παραβλέψεις τις ανομίες μου, αλλά προσηλώσεις το βλέμμα Σου σ’ αυτές, Κύριε, Κύριε, ποιος θα μπορέσει να σταθεί ενώπιόν Σου και να αντέξει το βάρος της κρίσεώς Σου;

4 Όμως Κύριε, από σένα πηγάζει ο ιλασμός και η άφεση των αμαρτιών.

5 Για το δικό Σου όνομα, που θυμίζει την αγάπη και την ευσπλαχνία Σου, σε περίμενα με υπομονή, Κύριε, και σε σένα στήριξα όλη μου την ελπίδα.

6 Η ψυχή μου περίμενε με ακλόνητη ελπίδα να εκπληρώσεις αυτό που υποσχέθηκες, ότι δηλαδή θα χαρίσεις την άφεση σε όσους ζητούν το έλεός Σου. Η ψυχή μου στήριξε την ελπίδα της στον Κύριο. Όλη την ημέρα· από πολύ νωρίς το πρωί, βαθιά χαράματα, μέχρι τη νύχτα. Αλλά και όλος ο ισραηλιτικός λαός από πολύ νωρίς το πρωί ας ελπίζει στον Κύριο.

7 Διότι μόνον ο Κύριος είναι η πηγή Του ελέους. Σ’ αυτόν υπάρχει η πραγματική σωτηρία· και την προσφέρει πλούσια με διάφορους τρόπους.

8 Αυτός θα απαλλάξει και τον Ισραήλ από το βάρος όλων των αμαρτιών Του.