**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΡΛΒ’ (ΡΛΓ’). 132**

**Ωδή των αναβαθμών.**

1 Να λοιπόν, όλο το έθνος μας ενώθηκε, και κατοικούμε όλοι μαζί αρμονικά και ειρηνικά σαν μια οικογένεια. Τί πιο ωραίο και πιο ευχάριστο υπάρχει από το να κατοικούν οι αδελφοί όλοι μαζί αγαπημένοι;

2 Είναι όπως το άγιο μύρο που χυνόταν πάνω στο κεφάλι του αρχιερέα και κατέβαινε στο πιγούνι του, το πιγούνι του Ααρών, του πρώτου και θεοπρόβλητου αρχιερέα, και κατέβαινε στο περιλαίμιο του ενδύματός του. (Τί ευωδία εκπέμπουν οι πιστοί όταν είναι αδελφωμένοι, και τι πλούσια χάρη και ευλογία δέχονται από τον Θεό!).

3 Είναι σαν τη δροσιά του όρους Αερμών, που υψώνεται στο βορρά της Παλαιστίνης, η οποία κατεβαίνει στα βουνά της Σιών. Διότι εκεί, στη Σιών, υποσχέθηκε ο Κύριος την ευλογία του, εκεί υποσχέθηκε να δώσει ζωή αιώνια.